તાના-રીરીના સંગીત અને શહીદીથી ઉજજવળ બનેલા વડનગરથી માંડીને વાવ સુધીની ધરતીમાં ધરબાયેલ અનેક વીર અને વિભૂતિનું સ્મરણ થઈ આવે. અહલ્યાબાઈ હોલકરને પણ આકર્ષી ગયેલી આ ધરતી ઉપર એમણે બંધાવેલા સ્મારકો સંશોધકોને આશ્ચર્ય પમાડે. ઉંઝાના હેમાળ પટેલ અને અસાઇત ઠાકરના ગોર યજમાનના સંબંધની સુવાસ આજે પણ મહેંક મહેંક થતી રહી છે. જેણે વિધર્મી આક્રમણને ખાળવા અને ટાળવા લોકશિક્ષણના કાર્ય માટે ભવાઈ વેશ દ્વારા હરતી ફરતી વિદ્યાપીઠ સ્થાપી. જનસમાજને ઈતિહાસ, ધર્મકથા,-સામાજીક કથાઓ, દ્રશ્ય અને શ્રાવ્ય આપીને એક અનોખો ઈતિહાસ રચી જાણ્યો.